Endnu et vindmølleprojekt, endnu en konflikt. Denne gang syd for Hjørring, hvor der er planer om at opføre 6-7 vindmøller på over 150 meters højde. - Det har simpelthen så store personlige konsekvenser for os, hvis de vindmøller kommer op, siger sygeplejerske Anne Nørgaard Riisager. - Første gang jeg hørte om projektet, troede jeg, det var løgn. De vil være bedre placeret mellem Jellingstenene, siger Jesper Vanggaard Jensen, der arbejder som landbrugsmedarbejder til daglig. En mur Der er i forvejen nogle vindmøller i området, men alligevel mener naboerne til møllerne, at disse møller vil være uacceptable. - De bliver så store, at de kommer til at udgøre en hel mur i vores udsigt herude. De vil støje markant mere, og derudover vil man oversvømme engen, så vi får et genskær fra bladene op mod os, siger Anne Nørgaard Riisager og bliver suppleret af Jesper Vanggaard Jensen. - Det bliver en ubrudt række af vindmøller over 3,6 kilometer, og den kommer til at få en markant indflydelse på dyreliv og de mennesker, der bor her i området, siger han og påpeger, at han er skuffet over, at de ansvarlige politikere ikke har taget imod en invitation. - Vi er blevet afvist hver gang. Onsdag aften har Jesper Vanggaard Jensen og andre muligheden for at møde politikerne, når der er borgermøde om vindmølleprojektet i Idrætscenter Vendsyssel i Vrå.

Opsummering:
Planer om at opføre over 150 meter høje vindmøller syd for Hjørring møder modstand fra naboer - igen.